PTG ปิดเช้าบวก 3% แย้มยอดขายน้ำมัน Q2 โตเด่น อีบิทด้าปีนี้พุ่ง 15-20%
PTG ปิดเช้าบวก 3% แย้มยอดขายน้ำมัน Q2/65 โตเด่น รับผลบวกค่าการตลาดทรงตัวระดับ 1.70-1.80 บาทต่อลิตร อีบิทด้าปีนี้พุ่ง 15-20% อัดงบลงทุน 4 พันลบ.
PTG ปิดเช้าบวก 3% แย้มยอดขายน้ำมัน Q2/65 โตเด่น รับผลบวกค่าการตลาดทรงตัวระดับ 1.70-1.80 บาทต่อลิตร อีบิทด้าปีนี้พุ่ง 15-20% อัดงบลงทุน 4 พันลบ.
14 มิ.ย. 2565

ผู้สื่อข่าวรายงานว่า วันนี้ (14 มิ.ย.2565) ราคาหุ้น บริษัท พีทีจี เอ็นเนอยี จำกัด (มหาชน) หรือ PTG ปิดตลาดภาคเช้าอยู่ที่ระดับ 14.10 บาท บวกไป 0.40 บาท หรือเพิ่มขึ้น 2.92% โดยทำจุดสูงสุดที่ 14.20 บาท และทำจุดต่ำสุดที่ 13.60 บาท ด้วยมูลค่าการซื้อขาย 304.03 ล้านบาท

โดยก่อนหน้า(23พ.ค.65)นายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่  PTG เปิดเผยว่า แนวโน้มยอดขายในไตรมาส 2/2565 จะเติบโตขึ้น เมื่อเทียบกับไตรมาสก่อน เนื่องจากคาดว่าจะมีปริมาณการจำหน่ายน้ำมันที่เพิ่มขึ้น โดยวอลุ่มในเดือนเมษายนที่ผ่านมาเติบโต 5.2% เมื่อเทียบกับเดือนก่อน และเติบโต 7.6% เมื่อเทียบกับช่วงเดียวกันของปีก่อน
ขณะที่ค่าการตลาดอยู่ที่ระดับ 1.70-1.80 บาทต่อลิตร ตั้งแต่ช่วงเดือน มีนาคมที่ผ่านมา และคาดว่าจะอยู่ในระดับนี้ทั้งปี 2565 นอกจากนี้ธุรกิจที่ไม่ใช่น้ำมัน (นอนออยล์) ในไตรมาส 2/2565 จะเติบโตมากขึ้นอย่างมีนัยสำคัญ เมื่อเทียบกับไตรมาส 1/2565 มาจากการเปิดสาขาเพิ่มขึ้น ทั้งการขยายสาขาร้านกาแฟพันธุ์ไทย, ร้าน Coffee World, ร้านสะดวกซื้อ Max Mart, ร้านจำหน่ายก๊าซหุงต้ม Max Gas และศูนย์ซ่อมบำรุงรถยนต์ขนาดเล็ก Autobacs อีกทั้งการเปิดประเทศ ส่งผลดีต่อธุรกิจนอนออยล์อย่างมาก โดยเฉพาะร้าน Coffee World คาดว่าผลประกอบการจะสามารถพลิกกลับมามีกำไรได้ในปีนี้ นอกจากนี้ยังมีบัตร Max Card Plus ที่จะเข้ามาเสริมให้ธุรกิจนอนออยล์เติบโตอย่างชัดเจน
ทั้งนี้บริษัทคาดว่ายอดขายน้ำมันในช่วงที่เหลือของปีนี้จะเติบโตขึ้น โดยบริษัทได้ผ่านพ้นจุดต่ำสุดมาแล้ว ซึ่งในไตรมาส 1/2565 บริษัทมียอดขายน้ำมันอยู่ที่ 1,264 ล้านลิตร และมียอดขายก๊าซปิโตรเลียมเหลว (LPG) อยู่ที่ 106 ล้านลิตรเพิ่มขึ้น 69.2% เมื่อเทียบกับช่วงเดียวกันของปีก่อน เป็นการเติบโตอย่างต่อเนื่องจากการเพิ่มช่องทางการจัดจำหน่าย LPG โดยมีส่วนแบ่งการตลาด (มาร์เก็ตแชร์) ผ่านช่องทางการจำหน่ายในสถานีบริการน้ำมันเป็นอันดับ 1 คิดเป็นสัดส่วน 23.8%
โดยบริษัทมั่นใจว่าจากยอดขายน้ำมันและนอนออยล์ที่เพิ่มขึ้น จะหนุนให้กำไรก่อนหักภาษีและค่าเสื่อม (EBITDA) ในปีนี้เป็นไปตามเป้าหมายที่เติบโต 15-20% เมื่อเทียบกับปีก่อน ทั้งนี้บริษัทตั้งเป้ายอดขายน้ำมันปีนี้เติบโต 6-10% จากปีก่อน เป้ายอดขาย LPG เติบโต 50-60% จากปีก่อน ขณะที่ยอดขายธุรกิจนอนออยล์เติบโต 80-90% เมื่อเทียบกับปีก่อน โดยบริษัทยังตั้งงบลงทุนปีนี้รวม 3,000-4,000 ล้านบาท แบ่งเป็น ธุรกิจน้ำมัน 1,500-2,000 ล้านบาท, ธุรกิจนอนออยล์ 1,000-1,500 ล้านบาท และธุรกิจใหม่ 500 ล้านบาท ปัจจุบันบริษัทมีสถานีบริการน้ำมันรวม 2,181 สาขา
สำหรับความคืบหน้าการนำบริษัท แอตลาส เอ็นเนอร์ยี่ จำกัด ซึ่งดำเนินธุรกิจจำหน่าย LPG เข้าจดทะเบียนในตลาดหลักทรัพย์ฯ บริษัทได้ชะลอการยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ไปเป็นปลายปีนี้ เนื่องจากอยู่ในช่วงการตอบคำถามจาก ก.ล.ต.จึงอาจชะลอออกไปเล็กน้อย ขณะที่ปาล์มคอมเพล็กซ์ คาดว่าจะยื่นไฟลิ่งในช่วงปลายไตรมาส 2 ถึงไตรมาส 3 ปีนี้ตามกำหนดเดิม คาดจะสามารถเข้าจดทะเบียนในตลาดหลักทรัพย์ฯ ได้ในปลายปีนี้